b'\n_START_ARTICLE_\nPAI-R\xc3\xa9novation\n_START_SECTION_\nEellugu\n_START_PARAGRAPH_\nAlgse Aafrika S\xc3\xb5ltumatuse Partei 1972. aasta kongressil heideti endine peasekret\xc3\xa4r Majhmoud Diop v\xc3\xa4lja._NEWLINE_P\xc3\xbc\xc3\xbcdes teha l\xc3\xb5ppu \xc3\xbcheparteis\xc3\xbcsteemile, andis Senegali Rahvuskogu 9. juulil 1975 seaduse kolmeparteis\xc3\xbcsteemi moodustamiseks. Selle j\xc3\xa4rgi pidi riigi poliitilises elus olema esindatud kolm ideoloogiat: liberalism, sotsiaaldemokraatia ja marksism-leninism. Valitsev Senegali Sotsialistlik Partei pidi esindama sotsiaaldemokraatiat ja peamine opositsioonipartei Senegali Demokraatlik Partei liberalismi._NEWLINE_Aastal 1976 lubati Diopil eksiilist naasta. Ta koondas ruttu oma j\xc3\xa4rgijad ning moodustas PAI Uuendamise Ajutise komitee. Tema abiliste seas olid Baba Ndiaye ja Bara Goudiaby. See r\xc3\xbchmitus hakkas tegutsema faktiliselt eraldi parteina, mis nimetas end Aafrika S\xc3\xb5ltumatuse Parteiks. Parteid hakati kutsuma PAI-R\xc3\xa9novation (PAI-Uuendus), et eristada teda algsest PAI-st (mida h\xc3\xbc\xc3\xbcti PAI-S\xc3\xa9n\xc3\xa9gal).\n_START_SECTION_\nAjalugu\n_START_PARAGRAPH_\n14. augustil 1976 registreeriti PAI-R\xc3\xa9novation legaalse parteina Aafrika Rahvusn\xc3\xb5ukogu nime all. Talle anti kolmeparteis\xc3\xbcsteemis vasakpartei roll. (PAI-S\xc3\xa9n\xc3\xa9gal registreeriti hiljem (1981, p\xc3\xa4rast kolmeparteis\xc3\xbcsteemi kaotamist S\xc3\xb5ltumatuse ja T\xc3\xb6\xc3\xb6 Partei (PIT) nime all.)_NEWLINE_1978. aasta Senegali parlamendivalimistel tuli Diopi PAO kolmandale kohale 3734 h\xc3\xa4\xc3\xa4lega (0,3% h\xc3\xa4\xc3\xa4ltest)._NEWLINE_Aastal 1979 \xc3\xbchines PAI-ga partei Ligue D\xc3\xa9mocratique/Mouvement pour le Parti du Travail Moussa Kane\'i juhitud osa._NEWLINE_2001. aasta parlamendivalimistel sai partei 3682 h\xc3\xa4\xc3\xa4lt (0,20%) ega saanud Rahvuskogus \xc3\xbchtki kohta.\n_START_SECTION_\nOrientatsioon\n_START_PARAGRAPH_\nPartei on vasakpoolne (algselt kommunistlik). Ta nimetab end pannegristlikuks, panafrikanistlikuks ja sotsialistlikuks._NEWLINE_Ta on kuulutanud oma eesm\xc3\xa4rkideks k\xc3\xb5ikide mustanahaliste \xc3\xbcrituste kaitse, v\xc3\xb5itluse Aafrika \xc3\xbchtsuse eest ning l\xc3\xb5pu tegemise inimese ekspluateerimisele inimese poolt.\n_START_SECTION_\nS\xc3\xbcmbolid\n_START_PARAGRAPH_\nPartei deviis on "Organiseeritus, distsipliin, v\xc3\xb5itlus" (Organisation, discipline, combat)._NEWLINE_Tunnuss\xc3\xb5nad on Mom sa reew (s\xc3\xb5ltumatus), Bok sa reew (\xc3\xbchtsus) ja D\xc3\xa9far sa reew (rahvuslik \xc3\xbclesehitus, areng)._NEWLINE_Partei v\xc3\xa4rv on punane. Embleemil on ristatud vasar ja k\xc3\xb5blas, mille kohal on must viisnurk punasel taustal. Lipul on must viisnurk punasel p\xc3\xb5hjal.\n_START_SECTION_\nOrganisatsioon\n_START_PARAGRAPH_\nPartei peakorter on Gu\xc3\xa9diawayes._NEWLINE_Partei h\xc3\xa4\xc3\xa4lekandjad on ajaleht Monsareew (Momsarev) ja La Lutte.'